Cornelia Oberlander

Cornelia Hahn Oberlander (født 20. juni 1921 i Mülheim an der Ruhr i Rhinprovinsen i Fristaten Preussen i Tyskland, død 22. mai 2021 i Vancouver i British Columbia i Canada) var en tyskfødt kanadisk landskapsarkitekt.

Liv og virke

Bakgrunn
Cornelia Hahn var en datter av Beate Jastrow og ingeniøren Franz Hahn (1891–1933), en jødisk familie. Pedagogen Kurt Hahn var en onkel, arkeologen Elisabeth Jastrow en tante. Hun flyktet i 1939 med moren og med søsteren Charlotte fra det nasjonalsosialistiske Tyskland til USA. Også bestemoren Anna Seligmann Jastrow fant en vei via Cuba til USA. Familie drev først et gartneri i New Hampshire. Hahn studerte ved Smith College, tok eksamen i 1944, og studerte så landskapsarkitektur ved Harvard Graduate School of Design med mastergradsavslutning i 1947.

Cornelia Hahn giftet seg i 1953 med Peter Oberlander (1922–2008), en emigrert byplanlegger som var født i Wien.

Karriere
Hennes firma, Cornelia Hahn Oberlander Landscape Architects, ble grunnlagt i 1953, da hun flyttet til Vancouver i Canada. 

I løpet av sin karriere arbeidet hun med utformingen av mange viktige bygninger i Canada og i USA, blant annet Robson Square og Law Courts-komplekset i Vancouver, National Gallery of Canada, Den kanadiske ambassade i Washington D.C., Library Square ved Vancouver Public Library, Museum of Anthropology ved University of British Columbia og Den lovgivende forsamling i Northwest Territories i Yellowknife. 

Oberlander døde av covid-19 den 22. mai 2021. Hun døde en måned før sin hundreårsdag.

Skrifter i utvalg 
 Playgrounds 1972: a plea for utopia or the re-cycled empty lot. Ottawa, 1972.
 med Ira Bruce Nadel, Lesley R. Bohm: Trees in the city. Pergamon Press, Toronto 1978.
 med Elisabeth Whitelaw, Eva Matsuzaki: Introductory manual for greening roofs for Public Works and Government Services Canada. Public Works and Government Services Canada, Québec 2002.

Referanser

Litteratur 
 Mechtild Manus, Lisa Rochon: Picturing Landscape Architecture: Projects of Cornelia Hahn Oberlander as seen by Etta Gerdes. Callwey, München 2006, ISBN 3-7667-1669-7.
 Kathy Stinson: Love Every Leaf: The Life of Landscape Architect Cornelia Hahn Oberlander. Tundra, Toronto 2008, ISBN 978-0-88776-804-0.
 Susan Herrington: Cornelia Hahn Oberlander: Making the Modern Landscape. University of Virginia Press, Charlottesville 2014, ISBN 978-0-8139-3459-4.

Eksterne lenker

Finding aid for the Cornelia Hahn Oberlander Fonds at the Canadian Centre for Architecture (digitized items)

Canadiske arkitekter
Landskapsarkitekter
Personer fra Mülheim
Dødsfall relatert til covid-19 i Canada